Bok-krag smoor Franse flair | Netwerk24
Bok-krag smoor Franse flair
Deur Johann, Hendrina 09 November 2019 00:00
My eerste proesel van internasionale rugby was tussen 1956 en 1958 rond, toe die Franse op toer in Suid-Afrika was. Die Franse het per skip na Suid-Afrika gereis. Destyds is ook op Woensdae gespeel en daar was vier toetswedstryde.
Die Maandag by die skool het die maats my baie meer oor die treinrit as die rugby uitgevra.
My pa, wat vir die Spoorweë gewerk het, kon 'n vrypas kry en ek, hy en my oom het met die trein gery om 'n toets op Ellispark by te woon. Ons dorp het nie 'n treinstasie gehad nie en ons moes die trein in Bethal haal tot in Germiston. Die Vrydagaand het ons Bethal toe gery­ in my oom Manie, 'n welaf boer, se Ford Fairlane.
Ek sal nooit die wit lakens en blou komberse met SAS&H daarop geborduur vergeet nie.
My ma het vir ons 'n piekniekmandjie gepak met frikkadelle, toebroodjies en hardgekookte eiers. En 'n fles koffie.
My pa en oom het tot laat geredekawel oor die Springbokke se kanse, sleutelspelers en die Franse se flair. Met die getik-tak op die spoor, die stoomlokomotief se fluit en remme wat skuur wanneer die melktrein by elke stasie stop, het ek min geslaap van opgewondenheid.
Ek kan min onthou van die wedstryd, behalwe die Franse flair wanneer die bal vinnig met die agterlyn af tot by die vleuels beweeg het. Maar die Bokke het hulle meestal voos geduik. Gevegte het onder die voorspelers uitgebreek en hulle het die veld bebloed verlaat.